《书家信后》
清代·方楘如

解韬堕帙几温凉，俎豆深惭畏垒乡。投笔便如书已达，寄邮翻垒事多忘。

贫家苦趣多男子，乐府伤心病妇行。何事最牵魂梦在，劬劳母氏倩扶将。

作者简介：清浙江淳安人，字若文，一字文辀，号朴山。方士颖子。康熙五十四年进士，官丰润知县，被议归。淹贯经史百家，于汉儒笺注，尤能指其讹舛。工古文，与方苞并称。乾隆初举博学鸿词，不应。有《集虚斋集》等。